5. Vaimulikud kannavad Kojas nimetusi: ravitseja, saarn (om. k. saarna), hiiepapp ehk virk (omastav k. virgi) ning regu (om. k. reo).    5.1 Vaimulike ametiliigitus on Kojas mõistetav ainult tähtsusliku astmestuse mõttes, puudub otsene alluvusvahekord. Igal vaimulikul  on oma ülesanne nii Kojas kui väljaspool Koda.    5.2 Kõiki vaimulikke ühendab oskus täiuseni vallata kohalikku maakeelt ning tunda kohalikke kombeid ja tavasid.    5.3 Koda mõistab ravitseja all nõustajat, kes tegeleb vastavalt vajadusele ja nõudmisele Koja liikmete tervisega, m.h. viibib ka sünnituste juures. Ravitseja tunneb kohalikku ravitsemis- ja põetamisviise ja tavasid ning hoiab ennast kursis kaasaja arstiteadusega. Valdab erinevaid raviriitusi.        5.4 Koda mõistab saarna all nõustajat, kes on pärimuslikke taiavahendeid (kivid, kondid, ruunid jne.) ja erinevate ilmade hingi kasutav teadaandja. Saarna ülesandeks on toimida vahekohtuniku-tasakaalustajana kõlbelistes küsimustes, olla võimaluste piires kursis tänapäeva teadussaavutustega. Saarn teab ja tunneb vanu pärimusi, mäletab ajalugu, tunneb vanemate suguvõsade lugu ja teab nende sugude seoseid. Saarn teab maausu aluseid ja mõistab seletada nende seost kõigis sündmustes ja juhtumistes. Saarn valdab kohalikku muinasjutu- ja muistendipärimust ning oskab neid esitada vanade rahvajutustajate laadis ("saarnamine").        5.5 Koda mõistab hiiepapi ehk virgi all erinevate avalike ja Kojasiseste maausu taigade ja palvuste läbiviijat, kelle ülesanne on ka Koja taiariistade eest hoolitsemine. Virk on väärikas perekonnainimene, kelle lapsed on tunnistuseks tema sõnade ja tegude ühtsusele. Virk tunneb-teab põhjalikult rahva ajaloolist ainelist kultuuri igapäevaelu tasemel. Ta oskab vastavalt soole kõiki igapäevaseid töid ning suudab neis asjus nõu anda. Virk valib omale palvustel ja taigadel kaks-kolm abilist. Virgi kohustuseks on oma ametiaja jooksul õpetada välja vähemalt üks järglane.        5.6 Koda mõistab reo all maausu suulise pärandi (erinevate suunitlustega regi-, palvus- ja loitsulaulud) hoidjat ja edasikandjat, vastavalt soole taigade sõnalise osa esitajat ja loojat. Regu valdab täiuselähedaselt vana rahvalaulu, tal on piisavalt kandev ning tugev hääl (regilaul). Regu valdab vanapärast, pidulikku maakeelt kõigi tema keerukustega ning elavast keelest kadumas olevate elementidega ("regi-keel"). Reo kohustuseks on oma ametiaja jooksul õpetada välja vähemalt üks järglane.    5.7 Tavaseisundiks tuleb lugeda olukorda, kus Kojas on vähemalt üks virk ja üks regu. Saarnate ja ravitsejate arv ei ole määratud.    5.8 Kui Koja liikmete hulgas ei leidu vastava tasemega  vaimulikke, siis võtab Koda omale õiguse vastavalt vajadusele kutsuda Koja usutoimingute läbiviijateks sobivaid isikuid ka väljastpoolt Koda või siis määrata ühekordselt vastava vaimuliku asemik.    6. Hiis on kindlalt piiritletud, eraldi hingestatud ning pühitsetud maa-ala koos seal olevate pinnavormide, kivide, puude, veekogude, taimkatte ja tehislike esemetega. Hiie all võib mõista ka hingepuude kogumit, kus tehakse sellega seonduvalt lapse hingepuu istutamisriituste kõrval ka surnute (esivanemate) austamise riitusi.    7. Kildsaun on eriliste nõuete alusel ehitatud hoone saunaskäimiseks (kümblemiseks) ja koos istumiseks.    8. Hiieait on hiies asuv eriliste nõuete järgi ehitatud hoone usuliste talituste tarvis.    9. Kalm tähistab kalmistut ehk kalmuaeda, lahkunute ehk kalmuliste asukohta.    10. Kild on Koja juurde kuuluv ühesooliste maausuliste ühendus, vastavalt siis vennaskond või õeskond.